Ռեյ Ռոբսոն

**Ռեյ Ռոբսոն** (, ), ամերիկացի շախմատիստ, գրոսմայստեր (2010), ԱՄՆ-ի հավաքականի կազմում օլիմպիական չեմպիոն (2016)։

ԱՄՆ-ի հավաքականի կազմում Օլիմպիադաների քառակի մասնակից է (2012, 2016, 2018, 2024)։ ԱՄՆ-ի առաջնությունների բազմակի մրցանակակիր և մասնակից։ Chess.com-ի վարկածով շախմատային խնդիրների լուծման աշխարհի հնգակի չեմպիոն (2020, 2021, 2022, 2023, 2024)։

## Կենսագրություն
Ռեյ Ռոբսոնը ծնվել է Գուամում։ Ծնվելուց անմիջապես հետո Ռոբսոնների ընտանիքը տեղափոխվել է Ֆլորիդա։ Հենց Ֆլորիդայում Ռեյը սովորել է շախմատ խաղալ՝ ընդամենը երեք տարեկան հասակում։ Ռեյի հայրը տեղական քոլեջում դասավանդել է կիրառական լեզվաբանություն, իսկ մայրը աշխատել է մանկապարտեզում։ Շախմատի կանոններին Ռեյը տիրապետել է հոր օգնությամբ, որը հաջողությամբ մասնակցել է սիրողական մրցաշարերի։

Ռոբսոնը դարձել է ԱՄՆ-ը երբևէ ներկայացրած ամենաերիտասարդ գրոսմայստերը։ Նա գերազանցել է Ռոբերտ Ֆիշերի ռեկորդը՝ որպես ամենաերիտասարդ գրոսմայստեր, ինչպես նաև հանդիսանում է շախմատի հեղինակավոր «Սեմֆորդի կրթաթոշակի» ամենաերիտասարդ ստացողը, աշխարհի թիմային առաջնությունում ԱՄՆ-ի հավաքականի ամենաերիտասարդ անդամը և ԱՄՆ-ի շախմատի առաջնության ընտրական փուլին երբևէ մասնակցած ամենաերիտասարդ խաղացողը։

2010 թվականին անգլերեն լույս է տեսել «Chess Child: The Story of Ray Robson, America’s Youngest Grandmaster» գիրքը, որի հեղինակը Ռեյի հայրն է։ Գրքում ներկայացրած է հոր և նրա պայքարի մասին՝ հարմարվելու իր երեխայի փոփոխվող կարիքներին։

Ռոբսոնը ավարտել է Վեբստերի համալսարանը։

## Կարիերա
2012 թվականի օլիմպիադայում նա հանդես է եկել ԱՄՆ-ի հավաքականի կազմում՝ պահեստային խաղատախտակին։ Թիմը զբաղեցրել է 5-րդ տեղը, իսկ Ռոբսոնը հավաքել է 5½ միավոր 8 հնարավորից։

Նա մասնակցել է աշխարհի թիմային առաջնությանը՝ ԱՄՆ-ի հավաքականի 4-րդ խաղատախտակին։ Թիմը զբաղեցրել է 4-րդ տեղը 10 հավաքական մեջ, իսկ Ռոբսոնը հավաքել է 3 միավոր 6 հնարավորից։

2015 թվականին դարձել է ԱՄՆ-ի փոխչեմպիոն՝ 11 հնարավորից հավաքելով 7½ միավոր՝ զիջելով միայն Հիկարու Նակամուրային։

2016 թվականի օլիմպիադայում նա կրկին հանդես է եկել հավաքականի պահեստային խաղատախտակին (3 միավոր 5 հնարավորից)՝ դառնալով օլիմպիական չեմպիոն։

Նա մասնակցել է նաև աշխարհի թիմային առաջնությանը՝ ԱՄՆ-ի հավաքականի չորրորդ խաղատախտակին։ Թիմը զբաղեցրել է 8-րդ տեղը 10-ի մեջ, իսկ Ռոբսոնը հավաքել է 4 միավոր 8 հնարավորից։

Ռոբսոնը հաղթել է շրջանաձև «Chinggis Invitational IV» մրցաշարում, որը անցկացվել է Ուլան Բատորում՝ հավաքելով 7 միավոր 9 հնարավորից։

2018 թվականի օլիմպիադայում նա կրկին խաղացել է պահեստային խաղատախտակին։ Ռոբսոնը հավաքել է 3 միավոր 4 հնարավորից՝ նվաճելով թիմային արծաթե մեդալ։

Նա հաղթել է «2019 Fall Chess Classic -A» մրցաշարում՝ 36 000 ԱՄՆ դոլար մրցանակային ֆոնդով, հավաքելով 7 միավոր 9 հնարավորից և երկրորդ տեղից առաջ անցնելով 2 միավոր տարբերությամբ։

2022 թվականին երկրորդ անգամ դարձել է ԱՄՆ-ի փոխչեմպիոն՝ 13 հնարավորից հավաքելով 8 միավոր։ Նույն տարվա նոյեմբերին առաջին անգամ հաղթահարել է սուպերգրոսմայստերական 2700 վարկանիշային սահմանը։

Ռոբսոնը հաղթել է «Prague International Chess Festival 2023 — Masters» մրցաշարում՝ թայ-բրեյքում 1½–½ հաշվով հաղթելով Բոգդան-Դանիել Դյակին։

2023 թվականի աշխարհի գավաթում նա հասել է 1/16 եզրափակիչ, հաղթելով Ալեքսանդր Ֆիեռին և Աբդուլլա Գադիմբեյլիին՝ 1½–½ հաշվով։ Երրորդ փուլում նա պարտվել է Ֆաբիանո Կարուանային՝ ½–1½ հաշվով։

Նա մասնակցել է ԱՄՆ-ի գավաթին, որը անցկացվել է նոկաուտ համակարգով՝ կրկնակի դուրս մնալու ձևաչափով։ Քառորդ եզրափակիչում Ռոբսոնը հաղթել է Լենիեր Դոմինգեսին (2½–1½), կիսաեզրափակիչում՝ Ուեսլի Սոյին (3–1), իսկ եզրափակիչում պարտվել է մրցաշարի հաղթող Լևոն Արոնյանին՝ 2½–½ հաշվով։ Կանոնակարգի համաձայն՝ Ռոբսոնը ստիպված է եղել խաղալ ևս մեկ հանդիպում Սոյի հետ։ Երկրորդ հանդիպումը Ռոբսոնը պարտվել է (2-4) և այդպիսով հնարավորություն է տվել Սոյին դուրս գալ սուպերեզրափակիչ։

Ռոբսոնը հաղթել է նաև «Summer Chess Classic-A» շրջանաձև մրցաշարում, որը անցկացվել է «Saint Louis Chess Club»-ի կողմից՝ 40 000 ԱՄՆ դոլար մրցանակային ֆոնդով։ Նա հավաքել է 6 միավոր 9 հնարավորից։

## Վարկանիշի փոփոխություն

## Ծանոթագրություններ

## Արտաքին հղումներ